**Broj: 711-I-1450-P-276/18-06-16**

Zagreb, 25. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Sonje Čikotić, zastupnice u Hrvatskom saboru,** na 25. sjednici, održanoj 25. listopada 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnice Sonje Čikotić, zastupnice u Hrvatskom saboru, zbog moguće povrede članka 20. stavka 3. u vezi s člankom 14. stavkom 2. ZSSI-a, koja proizlazi iz primanja naknada 27. ožujka 2017. g. u iznosu od 1.000,00 kuna i 28. kolovoza 2017. g. u iznosu od 1.500,00 kuna za obavljanje funkcije predsjednice Upravnog vijeća Javne ustanove „Park prirode Papuk“, koje je proglašeno kao ustanova od posebnog državnog interesa, u razdoblju prije proteka dvanaest mjeseci od prestanka obnašanja dužnosti zamjenice ministra u Ministarstvu regionalnog razvoja i fondova Europske unije.**
2. **Poziva se dužnosnica Sonja Čikotić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici, a člankom 3. stavkom 1. podstavkom 6. ZSSI-a propisano je da su zamjenici ministra dužnosnici u smislu odredbi ZSSI-a, stoga je Sonja Čikotić povodom obnašanja dužnosti zastupnice u Hrvatskom saboru obvezna, dok je za vrijeme obnašanja dužnosti zamjenice ministra u Ministarstvu regionalnog razvoja i fondova Europske unije bila obvezna postupati sukladno odredbama ZSSI-a**.**

Povjerenstvo je 29. kolovoza 2018. g. zaprimilo anonimnu prijavu podnesenu protiv dužnosnice Sonje Čikotić, zastupnice u Hrvatskom saboru, koja je zaprimljena u knjizi ulazne pošte pod poslovnim brojem: 711-U-2558-P-276/18-01-1, povodom koje se vodi predmet broj: P-276/18.

U predmetnoj prijavi u bitnom se ukazuje kako je dužnosnicu Sonju Čikotić Ministarstvo zaštite okoliša i energetike imenovalo da obavlja funkciju predsjednice Upravnog vijeća Javne ustanove „Park prirode Papuk“ za vrijeme dok je u navedenom Ministarstvu njezin suprug Ante Čikotić obnašao dužnost državnog tajnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a, podnositelju prijave jamči se zaštita anonimnosti.

Povjerenstvo je radi stjecanja vlastitih saznanja o mogućem sukobu interesa prijavljenog dužnosnika pristupilo provjeri navoda sadržanih u podnesenoj anonimnoj prijavi, te je na temelju prikupljenih podataka, obavijesti i dokumentacije odlučilo pokrenuti postupak po službenoj dužnosti

Uvidom u Registar dužnosnika kojeg vodi Povjerenstvo utvrđeno je kako dužnosnica Sonja Čikotić obnaša dužnost zastupnice u Hrvatskom saboru od 31. ožujka 2018. g., a u razdoblju od 25. veljače 2016. g. do 24. studenog 2017. g. obnašala je dužnost zamjenice ministra u Ministrovu regionalnog razvoja i fondova Europske unije.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ante Čikotić obnašao dužnost državnog tajnika u Ministarstvu zaštite okoliša i energetike u razdoblju od 17. studenog 2016. g. do 28. travnja 2017. g.

Povjerenstvo je uvidom u izvješće o imovinskom stanju dužnosnice Sonje Čikotić, koje je dužnosnica podnijela 10. svibnja 2018.g. povodom stupanja na dužnost zastupnice u Hrvatskom saboru, utvrdilo kako je imenovana navela da profesionalno obnaša navedenu dužnost, a u razdoblju od 25. veljače 2016. g. do 24. studenog 2016. g obnašala je dužnost zamjenice ministra u Ministrovu regionalnog razvoja i fondova Europske unije, dok je kao bračni drug naveden Ante Čikotić.

Povjerenstvo je uvidom u izvješće o imovinskom stanju dužnosnika Ante Čikotića, koje je dužnosnik dostavio 27. svibnja 2017.g. povodom prestanka obnašanja dužnosti državnog tajnika u Ministarstvu zaštite okoliša i energetike, utvrdilo kako je imenovani naveo da je profesionalno obnašao dužnost u razdoblju do 17. studenog 2016. g. do 28. travnja 2017. g., a za bračnog druga naveo je Sonju Čikotić.

Usporedbom OIB-a dužnosnice Sonje Čikotić i dužnosnika Ante Čikotića navedenih u izvješćima o imovinskom stanju dužnosnika podnesenim Povjerenstvu utvrđeno je kako je riječ o bračnom drugovima.

Na zahtjev Povjerenstva, Ministarstvo zašite okoliša i energetike, zastupano po ministru Tomislavu Ćoriću, u očitovanju od 11. rujna 2018. g. navodi kako dužnosnica Sonja Čikotić, zastupnica u Hrvatskom saboru, više ne obavlja funkciju predsjednice Upravnog vijeća Javne ustanove „Park prirode Papuk“, te je uz očitovanje dostavljena Odluka o razrješenju predsjednice i članice Upravnog vijeća Javne ustanove „Park prirode Papuk“, KLASA: 080-09/17-01/101, URBROJ: 517-01-17-1 od 22. kolovoza 2017. g., i Odluka o imenovanju predsjednice i članice Upravnog vijeća Javne ustanove „Park prirode Papuk“, KLASA: 080-09/17-01/101, URBROJ: 517-01-17-2 od 22. kolovoza 2017. g.

Na dodatni zahtjev Povjerenstva, Ministarstvo zašite okoliša i energetike, zastupano po ministru Tomislavu Ćoriću, u očitovanju od 02. listopada 2018. g. navodi kako je dužnosnica Sonja Čikotić, zastupnica u Hrvatskom saboru, obavljala funkciju predsjednice Upravnog vijeća Javne ustanove „Park prirode Papuk“ u razdoblju od 27. siječnja 2017. g. do 22. kolovoza 2017. g., na temelju Odluke o imenovanju predsjednice Upravnog vijeća Javne ustanove „Park prirode Papuk“, KLASA: 612-07/17-16/24, URBROJ: 517-07-2-1-1-17-2 od 27. siječnja 2017. g., koju je donio dužnosnik Slaven Dobrović, ministar zaštite okoliša i energetike u razdoblju od 19. listopada 2016. g. do 27. travnja 2017. g. Za obavljanje navedene funkcije dužnosnica je primila naknadu za održanih 5 sjednica Upravnog vijeća spomenute ustanove u ukupnom iznosu od 2.500,00 kuna, dok putnih i drugih opravdanih troškova nije bilo.

Uz očitovanje, dostavljena je Odluka o imenovanju predsjednice Upravnog vijeća Javne ustanove „Park prirode Papuk“, KLASA: 612-07/17-16/24, URBROJ: 517-07-2-1-1-17 od 27. siječnja 2017. g., Odluka o razrješenju predsjednice i članice Upravnog vijeća Javne ustanove „Park prirode Papuk“, KLASA: 080-09/17-01/101, URBROJ: 517-01-17-1 od 22. kolovoza 2017. g., Potvrda o isplaćenom primitku, dohotku, uplaćenom doprinosu, porezu na dohodak i prirezu u 2017. g. za dužnosnicu Sonju Čikotić, Odluka o isplati naknade predsjedniku i članovima Upravnog vijeća za 06. i 07. sjednicu od 14. ožujka 2017. g., Odluka o isplati naknade predsjedniku i članovima Upravnog vijeća za 08., 09. i 10. sjednicu od 28. kolovoza 2017. g.

Člankom 20. stavkom 3. ZSSI-a propisano je da obveze za koje za dužnosnika proizlaze iz članka 14. Zakona počinju danom stupanja na dužnost i traju dvanaest mjeseci od prestanka obnašanja dužnosti.

Člankom 14. stavkom 2. ZSSI-a propisano je da iznimno dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 14. stavkom 3. i stavkom 4. ZSSI-a propisano je da popis pravnih osoba od posebnog državnog interesa utvrđuje Hrvatski sabor na prijedlog Vlade Republike Hrvatske, a popis pravnih osoba od posebnog interesa za jedinicu lokalne, odnosno područne (regionalne) samouprave utvrđuje predstavničko tijelo te jedinice.

Uvidom u Odluku o popisu pravnih osoba od posebnog državnog interesa („Narodne novine“, br. 144/10., 16/14., 55/15., 105/15.) Povjerenstvo je utvrdilo kako se Javne ustanove „Park prirode Papuk“ nalazi na popisu pravnih osoba od posebnog državnog interesa.

Povjerenstvo je uvidom u podatke sudskog registra Trgovačkog suda u Bjelovaru utvrdilo da je pod matičnim brojem subjekta; 010043937, OIB: 09100391705 upisana Javna ustanova Park prirode Papuk, čiji je osnivač Republika Hrvatska.

Polazeći od navoda iz predmetne prijave, Povjerenstvo je uvidom u prikupljenu dokumentaciju steklo saznanja o mogućoj povredi članka 20. stavka 3. ZSSI-a u vezi s člankom 14. stavkom 2. ZSSI-a dužnosnice Sonje Čikotić, koja proizlazi iz primanja naknada 27. ožujka 2017. g. u iznosu od 1.000,00 kuna i 28. kolovoza 2017. g. u iznosu od 1.500,00 kuna za obavljanje funkcije predsjednice Upravnog vijeća Javne ustanove „Park prirode Papuk“, koje je proglašeno od posebnog državnog interesa, u razdoblju prije proteka dvanaest mjeseci od prestanka obnašanja dužnosti zamjenice ministra u Ministarstvu regionalnog razvoja i fondova Europske unije.

Povjerenstvo napominje kako će se navodi iz prijave, koji se odnose na moguće sudjelovanje dužnosnika Ante Čikotića u navedenom imenovanju dužnosnice Sonje Čikotić, za vrijeme dok je obnašao dužnost državnog tajnika u Ministarstvu zaštite okoliša i energetike, razmatrati u predmetu broj: P-27/18.

Sukladno članku 39. stavku 3. ZSSI-a, poziva se dužnosnica Sonja Čikotić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju s kojom raspolaže. Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Sonja Čikotić, elektronička dostava
2. Objava na internetskoj stranici Povjerenstva
3. Pismohrana